b'\n_START_ARTICLE_\nIrena Velikonja\n_START_SECTION_\n\xc5\xbdivljenje\n_START_PARAGRAPH_\nIrena Velikonja se je rodila leta 1974 v Ljubljani. Od leta 1989 do 1993 je obiskovala Gimnazijo \xc5\xa0entvid. Leta 1998 je na Filozofski fakulteti v Ljubljani diplomirala iz primerjalne knji\xc5\xbeevnosti in iz slovenskega jezika in knji\xc5\xbeevnosti. Takoj po opravljeni diplomi, se je zaposlila kot profesorica. Od leta 2000 pou\xc4\x8duje sloven\xc5\xa1\xc4\x8dino na Gimnaziji \xc5\xa0entvid.\n_START_SECTION_\nDelo\n_START_PARAGRAPH_\nAvtorica se je na za\xc4\x8detku svoje kariere \xc5\xbeelela s knji\xc5\xbeevnostjo ukvarjati strokovno. V reviji Mentor je objavila del romana Samo igra (1992), ki ga je napisala v gimnaziji, ko je hodila na literarne delavnice k pisatelju Lojzetu Kova\xc4\x8di\xc4\x8du. V Reviji Delo pa \xc4\x8dlanek Liri\xc4\x8dna po\xc4\x8dasnost in filozofska umirjenost: stara hi\xc5\xa1a v neposredni sedanjosti (1996). Napisala je \xc4\x8dlanka v Jeziku in slovstvu, Ihanov ritem absurdnosti (april 1996/1997) in Pripovedna proza v reviji Vesna (december 1998/1999). Kot avtorica ali soavtorica je sodelovala tudi pri urejanju gradiv za maturo, Esej na maturi 2006 (2005), in u\xc4\x8dbeniku Govorica jezika 1 (2007). Kot recenzentka je sodelovala pri ustvarjanju u\xc4\x8dbenika Govorica jezika 2/3 (2008 in 2010). Obstala pa je pri poklicu profesorice slovenskega jezika.\n_START_SECTION_\nUstvarjanje\n_START_PARAGRAPH_\nPisati je za\xc4\x8dela zgodaj, vendar takrat svojih del \xc5\xa1e ni objavljala. Vse njene zgodnje \xc2\xbbstvaritve\xc2\xab\xc2\xa0so v predalu in nedostopne javnosti. Njena prva objavljena knjiga je bila: Poletje na okenski polici. Roman je iz\xc5\xa1el leta 2006, leto kasneje pa je dobil nagrado ve\xc4\x8dernico. Roman je kasneje iz\xc5\xa1el tudi v zbirki Bralne zna\xc4\x8dke kot knjiga, ki jo dobijo vsi osnovno\xc5\xa1olci, ki so vsa leta \xc5\xa1olanja sodelovali pri Bralni zna\xc4\x8dki. Avtori\xc4\x8din drugi roman z naslovom Leto v znamenju pol\xc5\xbea je iz\xc5\xa1el 2008, naslednje leto pa je bil nominiran za nagrado ve\xc4\x8dernica 2009.'